Ener

"*Röyhkeää.*"
— Enerin reaktio kaikkeen epäkohteliaaseen.

**Ener** on laiskottelusta nauttiva, omenoita hieroskeleva Skypiean jumala, sekä nykyisin Loputtoman Vearthin valtias. Ener on syönyt jyryjyrymarjan, ja pystyy tuottamaan sähköä.

## Kaikkien jumala

"*Kiillota!*"
— Ener laskiessaan jättimäisen jalkansa sinimerelle.
Vaikka Ener hävisikin Monkey D. Luffylle ja lähti kohti Loputonta Vearthia, on hän kuitenkin jollain tavalla aina välillä Skypieassa hallitsemassa diktaattorin ottein. Ener tuntuu olevan myös jumala monille sinimerisille, sillä joskus hän kasvaa jättimäisiin mittoihin ja hänen jalkansa laskeutuu pilvien seasta sinimerelle asti, ja hän komentaa sinimerisiä kiillottamaan hänen säärensä jylisevällä äänellä.

Joskus Ener saattaa jopa hyökätä sinimeristen kimppuun Skypieasta asti käyttämällä esimerkiksi El Thor-hyökkäystään, jota hän varsinkin tykkää spämmätä.

Hänellä on jumaluusfetissinsä lisäksi jonkin sortin omenafetissi sekä palvelijafetissi, sillä hän syö jatkuvasti omenoita ja haluaa, että vähäpukeiset naiset palvelevat häntä. Joskus hieroessaan omenoita hän uhkailee alaisiaan sanomalla: *"Tekisi mieli hieroa teitä näin".*

## 8-bittisyys ja formula-ajot

Ukkosvoimistaan johtuen Ener on erittäin sähköinen tapaus, ja hän vaatii paljon elektroniikkaa ympärilleen. Hänen tiedetään rakastavan 8-bittisiä videopelejä (sillä niissä on niin sähköisen karkeat äänet). Toisinaan hän lähtee kävelylle 80-luvun mallinen radio olallaan ja jakaa rakkauttaan chiptuneja kohtaan samalla nolosti räpäten.

Ener omistaa myös harvemmin esiintyvän formulan, jota ajaessaan hän huutaa *"EeeeeennnnneeeerrrrrRRRRRRR"*, matkien moottorin ääntä. Hän haluaa ehdottomasti ajaa ilman kypärää, jotta hänen poskensa ja korvansa saavat lerppua vapaasti vauhdin hurmassa, tuoden omanlaisensa lisäsäväyksen.

## Jumalallinen laiskuus

Vaikka Ener toisinaan suorastaan virtaa energiaa, on hän erittäin usein kyllästynyt kaikkeen. Hän usein hyppii voltteja iloisesti, nauraen hullunlailla, ja yhtäkkiä lysähtää sohvalle ja sanoo *"Ei jaksa enää mitään".* Kaikesta tylsistyminen on tehnyt Eneristä harvinaisen laiskan. Laiskottelu sattuu kuitenkin olemaan hänen mielipuuhaansa, ja on valmis opettamaan laiskottelua järjestämällään kurssillaan.

Sinimerisille pääsykokeena Ener laskee jalkansa sinimerelle ja käskee heitä kiillottamaan sitä. Mikäli he eivät jaksa, läpäisevät he testin. Valitettavasti kurssille osallistuminen vaatii Skypieaan matkaamista, ja sinne on tultava Knock Up Streamin kautta, josta huhujen mukaan selviää vain harva. Kun Enerin kurssille lopulta löytää tiensä, on Ener liian laiska opettamaan mitään. Lisäksi hän diskaa paikalle saapuvat, sillä he ovat osoittaneet näkevänsä liikaa vaivaa saapuessaan paikalle.

## Goottihevari

Skypieassa sattui kerran nopeasti ohimenevä death metal -villitys, joka huipentui konserttimuodossa festareilla nimeltä *"Upper Yard Rock 2009"*. Tätä varten Enerkin sonnustautui hevipitoisiin pentagrammeihin sekä alaspäin osoittaviin risteihin.

## Kumiterapiaa

Kun Luffy voitti Enerin kaksintaistelussa Skypieassa, syntyi Enerille kammo kumia kohtaan. Hän päätti osallistua kumiterapiakurssille, jossa hän sai siedätyshoitoa kumille yhdessä Doflamingon kanssa. He saivat aluksi harmittomia kumilenksuja ja pyyhekumeja, mutta loppukokeessa heidän oli kohdattava Luffyn näköinen puhallettava kuminukke, joka lateli Luffyn kuluneimpia repliikkejä. Ener parantui traumoistaan kurssin myötä, sillä kumin uutukaisuus lopulta herätti enemmän uteliaisuutta kuin pelkoa. Sen sijaan Doflamingo epäonnistui yrityksessä karvaasti.

**Jumalan joukot:** **Ener** • Satori • Shura • Gedatsu • Om • Yama • Maxim